Blasersdruk op Sanzaar; SA beamptes ‘verdag’Daar is kwaai druk op Sanzaar om raak te vat met die blasers vir die Superrugby-eindstryd, skryf The New Zealand Herald Sondag. Gepaardgaande daarmee word Suid-Afrikaanse beamptes by voorbaat verdag gemaak met die stelling dat “[Jaco] Peyper en sy assistente Rasta Rasivhenge, Marius van der Westhuizen en die TV-skeidsregter Marius Jonker betrokke was by ʼn paar belangrike beslissings wat teen die besoekers getel het”. Boonop word gereken die vertoning van die SA beamptes in die wedstryd tussen die Stormers en die Blues “het op sigself gedreig om die integriteit van die reeks in gedrang te bring”. In wat lyk na ʼn klassieke stukkie Nieu-Seelandse sielkundige oorlogvoering wys die blad daarop dat die Australiër ʼn goeie seisoen met die fluitjie beleef het, en die gunsteling behoort te wees om die wedstryd op Ellispark te beheer. Hy was ʼn assistent-skeidsregter by die halfeindtryd tussen die Crusaders en die Chiefs, “en dit sal verras as hy nie die hooftaak by die grote kry nie”.